Aanklag van moord teen Suid-Afrikaanse ma laat vaarGary Clarence en sy tweelingseuns Foto: Facebook Die Suid-Afrikaanse ma wat daarvan beskuldig word dat sy haar drie jong gestremde kinders in Engeland vermoor het, gaan nie meer op aanklag van moord vervolg word nie. Die Press Association in Engeland het Maandag berig Tania Clarence (42) het reeds skuldig gepleit op aanklag van strafbare manslag met “verminderde aanspreeklikheid”. Regter Sweeney het dit Maandag tydens haar verhoor in die Old Bailey aanvaar. Haar kinders, die vierjarige Olivia en driejarige tweeling, Ben en Max, is tussen 20 en 23 April vanjaar oorlede. “Dit is duidelik uit die bewyse dat Clarence haar drie kinders versmoor het omdat sy hul lyding tot ŉ einde wou bring,” het staatsaanklaer Zoe Johnson gesê. “Sy kon tydens die voorval nie aan ŉ ander uitweg of oplossing dink om hul lyding te verlos nie.” Clarence, wat nie in die hof was nie, gaan na verwagting op 14 November gevonnis word. Die polisie is op 22 April na die gesin se vyf slaapkamer huis in Thetfordweg in die welgestelde voorstad New Malden ontbied waar hulle op die kinders afgekom het. Die kinders is op die toneel dood verklaar. Clarence wou na die voorval selfmoord pleeg. Al drie die kinders het aan spinale spierdistrofie gely. Die siekte, wat ook as “floppy baby”-sindroom bekend staan, veroorsaak dat kinders nie beheer het oor hul bewegings nie en hul lewensverwagting word drasties beperk. Lees alle vorige berigte oor Tania Clarence.